
E L Ő T E R J E S Z T É S

Sülysáp Város Önkormányzata Képviselő-testületének

2017. december 14-én tartandó munkaterv szerinti ülésére

8. napirendhez

Tárgy: 2018. évi belső ellenőrzési terv jóváhagyása, belső ellenőr megbízása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 119. § (4)-(6) bekezdése szerint a jegyző köteles gondoskodni - a belső kontrollrendszeren belül - a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzat belső ellenőrzése keretében gondoskodni kell a felügyelt költségvetési szervek – beleértve a gazdasági társaságokat is – ellenőrzéséről is.
A helyi önkormányzat és költségvetési szervei belső ellenőrzésére vonatkozó részletes szabályokat külön jogszabály tartalmazza.
Az éves ellenőrzési tervet a képviselő-testületnek a tárgyévet megelőzően, december 31-ig kell jóváhagynia, ezért mellékelten előterjesztem a következő évre szólót a következő ellenőrzési célokkal:
1. Az önkormányzatnál, a polgármesteri hivatalnál és az önkormányzat költségvetési szerveinél pénzgazdálkodási jogkörök szabályozottsága és gyakorlati alkalmazása a 2017. évi költségvetés végrehajtása során.

2. Az önkormányzatnál, a polgármesteri hivatalnál és az önkormányzat költségvetési szerveinél a 2017. évi beszerzések, ezen belül az értékhatár alatti beszerzések eljárási szabályainak és lebonyolításuk vizsgálata, a kapcsolódó nyilvántartások vezetése.

3. Az önkormányzat tulajdonában lévő Kft. pénzgazdálkodási jogkörök szabályozottságának és gyakorlati alkalmazásának ellenőrzése a 2017. évi költségvetés végrehajtása során.

A belső ellenőrzési feladatokat évek óta külső megbízással, Kiss Ferenc belső ellenőrzési vezető irányításával látjuk el. 2018. évre a K. F. Kontrolling Gazdasági és Pénzügyi Tanácsadó Kft. (székhelye: 2760 Nagykáta, Bajcsy-Zs. u. 26., Cg.: 13-09-179712, asz.: 25498073-1-13) mellékelt ajánlata alapján a feladatellátás díja 500.000 Ft, amire áfa nem tevődik.
A fentiek alapján kérem az előterjesztés megtárgyalását, a belső ellenőri szervezet megbízását, valamint az éves ellenőrzési terv jóváhagyását.
…/2017. (XII. 14.) ÖKT határozati javaslat
Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 119. § (5) bekezdése alapján
1./ Sülysáp Város Önkormányzata és intézményei 2018. évi belső ellenőrzési tervét jóváhagyja,
2./ a belső ellenőrzési feladatok ellátásával – ajánlata alapján – a K. F. Kontrolling Gazdasági és Pénzügyi Tanácsadó Kft.-t (székhelye: 2760 Nagykáta, Bajcsy-Zs. u. 26., Cg.: 13-09-179712, asz.: 25498073-1-13; képviseli: Kiss Ferenc ügyvezető) bízza meg 500.000 Ft összegű megbízási díj ellenében,

3./ felkéri és felhatalmazza a polgármestert és a jegyzőt a szükséges intézkedések megtételére.

Határidő: azonnal
Felelős: polgármester, jegyző
Sülysáp, 2017. december 6.

dr. Tóth Krisztina s.k.

